**Hvilken etisk holdning kører du rundt i?**

Hvordan kan man mene noget om nutidens mange etiske spørgsmål? Hvor finder man et standpunkt, når teknologien giver os magt over liv og død? Det kan være svært at finde den rette holdning, når spørgsmålene hober sig op. Hvor mange år bør det tillades at nedfryse befrugtede æg? Bør vi tillade produktion af stamcellekød? Bør aborterede fostre nedgraves? Bør vi anvende overskudsvarme fra krematorier? Bør vi tillade aktiv dødshjælp på svært misdannede spædbørn? Bør vi tvangsbehandle gravide misbrugere? Bør vi tillade kommercielle rugemødre? Listen er lang, og nye etiske spørgsmål dukker op, før du når at blinke.

Blandt politikere og meningsdannerede får jeg ofte det indtryk, at meninger og holdninger dukker op i fart, som var de tænkt til lejligheden. Lidt frækt kan man måske sammenligne det at finde en passende holdning med det at købe og køre bil. Analogien kan gå i mange retninger. ’Har jeg råd til at have dette synspunkt?’ ’Hvordan vil det se ud, hvis jeg mener det og det?’ ’Hvor længe kan jeg have mit synspunkt, inden det bør skiftes ud?’ Det koster måske anseelse, hvis jeg kører rundt med den og den holdning. Nogle vælger en standardholdning, som de fleste kører rundt i. Andre vil gerne blive set og kører rundt med dyre holdninger, som de færreste har, men som hurtigt skaber blikfang. Måske kan jeg lease holdninger, hvis jeg vil have de sidste nye holdninger. Er min holdning blevet overhalet indenom? Måske kræver min holdning en polering gennem en kronik eller klumme. Men holdningen er muligvis ikke sikker og kræver et eftersyn. Kan jeg få skrotpræmie (anseelse), hvis jeg skifter holdning i tide.

Billedet er selvfølgelig groft karikeret, men pointen er, at holdninger og meninger i stadig højere grad er blevet til udvortes forbrug, mere end til indvortes brug. Jeg ser en tendens til, at etiske holdninger derfor er blevet noget, mange har for syns skyld, mere end noget, vi lever gennem. Men man kan selvfølgelig ikke købe, leje eller lease en holdning. Etiske holdninger er heller ikke noget, vi bør iklæde os eller køre rundt i. Etiske holdninger udspringer til gengæld af vores hjemsted, udgangspunkt, afsæt og af vores relationer til familie, venner og fjender. Det er netop her, vores værdier dannes og dyrkes. Etik kan henvise til, at man finder sig selv i noget og med nogen, og kommer overens med sig selv og andre især. Men hvor har jeg hjemme, og hvad finder jeg mig i? Etiske holdninger er ikke noget, vi sår, men mere noget vi høster. Vi dyrker værdier gennem vores handlinger, hvorudfra holdninger opstår. Eksempelvis har jeg ikke fundet en holdning til aktiv dødshjælp, men gennem erfaringer blandt døende fået blik for værdier, hvorigennem jeg har høstet en holdning. Problemet er måske, at vi i dag er blevet værdimæssigt rodløse, hvor flygtige relationer skaber flygtige værdier. Det er derfor blevet vanskeligt at høste sine egne holdninger. Til gengæld er de billigt til salg, hvor end man kigger.

Emneord: holdninger, værdier, ’hvad er etik’, meningsdannere, anseelse